**APROB,**

**Lucian ROMAŞCANU,**

**Ministrul Culturii**

**REFERAT DE APROBARE**

**a Ordinului pentru aprobarea Codului de conduită etică și integritate al membrilor comisiilor de specialitate din domeniile patrimoniu cultural și monumente de for public, care funcționează la nivelul Ministerului Culturii și serviciilor publice deconcentrate ale acestuia**

Prin Hotărârea Guvernului nr. 1269/2021 a fost aprobată Strategia naţională anticorupţie 2021-2025 (SNA 2021-2025). Viziunea SNA 2021-2025 este de a consolida sistemul naţional de prevenire şi combatere a corupţiei prin consolidarea mecanismelor de identificare şi gestionare a riscurilor, ameninţărilor şi vulnerabilităţilor circumscrise acestui fenomen, în vederea garantării profesionalismului şi eficienţei în sectorul public, a siguranţei cetăţenilor şi de a susţine un mediu social şi economic dezvoltat. Printre domeniile incluse în SNA 2021-2025 este inclus şi domeniul protejării patrimoniului cultural. Încadrarea în SNA 2021-2025 a unui obiectiv specific cu privire la protejarea patrimoniului cultural contribuie la consolidarea capacităţii administrative şi creşterea performanţei în sectorul public cu atribuţii în protejarea patrimoniului cultural prin practici integre, la o mai bună informare şi participare a instituţiilor publice de cultură, a societăţii civile şi a cetăţenilor la luarea deciziilor, la o mai bună protejare a obiectivelor de patrimoniu cultural.

În cadrul SNA 2021-2025 este prevăzut Obiectivul specific nr. 4.9. - Creşterea integrităţii, reducerea vulnerabilităţilor şi a riscurilor de corupţie în domeniul protejării patrimoniului cultural care cuprinde 6 măsuri pentru îndeplinirea acestuia. La masura nr. 3 este prevăzută adoptarea unui cod de etică pentru membrii comisiilor de specialitate, precum şi reglementarea obligaţiei membrilor comisiilor de specialitate de a depune declaraţii de interese.

În temeiul Legii nr. 422/2001 privind protejarea monumentelor istorice, republicată, cu modificările și completările ulterioare, Ordonanței Guvernului nr. 43/2000 privind protecția patrimoniului arheologic și declararea unor situri arheologice ca zone de interes național, republicată, cu modificările ulterioare, Legii nr. 311/2003 a muzeelor şi colecţiilor publice, republicată, cu modificările și completările ulterioare, Legii nr. 182/2000 privind protejarea patrimoniului cultural naţional mobil, republicată, cu modificările ulterioare, Legii nr. 120/2006 a monumentelor de for public, cu modificările și completările ulterioare şi a Legii nr. 26/2008 privind protejarea patrimoniului cultural imaterial, în prezent, la nivelul Ministerului Culturii sunt organizate şi funcţionează următoarele comisii de specialitate: Comisia Naţională a Monumentelor Istorice, Comisia Naţională de Arheologie, Comisia Naţională a Muzeelor şi Colecţiilor, Comisia Naţională pentru Salvgardarea Patrimoniului Cultural Imaterial, precum şi Comisia Națională pentru Monumente de For Public.

La solicitarea direcţiei de specialitate şi pe baza propunerilor transmise, a fost elaborat prezentul proiect de Ordin pentru aprobarea Codului de conduită etică și integritate al membrilor comisiilor de specialitate din domeniile patrimoniu cultural și monumente de for public, care funcționează la nivelul Ministerului Culturii și serviciilor publice deconcentrate ale acestuia. Prezentul demers normativ stabileşte principii şi reguli morale şi de conduită profesională pe care membrii comisiilor de specialitate din domeniile patrimoniu cultural și monumente de for public, care funcționează la nivelul Ministerului Culturii și serviciilor publice deconcentrate ale acestuia, au obligaţia să le respecte în viaţa socioprofesională pe întreaga durată a mandatului acestora.

Prezentul proiect de Cod va fi supus spre analiză comisiilor de specialitate de către Direcţia Patrimoniu Cultural din cadrul Ministerului Culturii.

Dat fiind caracterul normativ al acestui ordin, aprobarea lui se va face cu respectarea prevederilor Legii nr. 52/2003 privind transparența decizională în administrația publică, republicată și este urmată de publicarea în Monitorul Oficial al României, Partea I. Se propune ca intrarea în vigoare a Codului să se realizeze în termen de 30 de zile de la publicarea acestuia în Monitorul Oficial al României, Partea I.